b"\n_START_ARTICLE_\nEngrapadora\n_START_PARAGRAPH_\nUna engrapadora o grapadora \xc3\xa9s una m\xc3\xa0quina eina que s'utilitza per unir fulls de paper, pl\xc3\xa0stic o l\xc3\xa0mines de fusta col\xc2\xb7locant una grapa a trav\xc3\xa9s dels elements que s'han d'unir. La grapa \xc3\xa9s una pe\xc3\xa7a de metall normalment ferro que t\xc3\xa9 els seus dos extrems doblegats i punxeguts.\n_START_SECTION_\nUsos\n_START_PARAGRAPH_\nA les cases i oficines s'utilitzen b\xc3\xa0sicament les grapadores de petites dimensions com material de papereria per a agrupar papers i documents, per\xc3\xb2 a les ind\xc3\xbastries i fusteries o fabricaci\xc3\xb3 de mobles s'utilitzen grapadores industrials que tenen for\xc3\xa7a per clavar grapes de mida grossa. Les grapes es comercialitzen en cartutxos i s'apliquen per mitj\xc3\xa0 de l'engrapadora. Per a retirar-les es pot manualment o b\xc3\xa9 amb l'\xc3\xbas d'un petit aparell destinat a aquest fi.\n_START_SECTION_\nM\xc3\xa8todes d'engrapat\n_START_PARAGRAPH_\nPer a unions o subjeccions permanents la base o enclusa de la grapadora es disposa de manera que la grapa quedi tancada cap a dins. La forma en U inicial de la grapa passa a una forma plana amb els bra\xc3\xa7os de la U plegats cap a dins._NEWLINE_Per a unions provisionals, la base de la grapadora es fa girar de manera que els bra\xc3\xa7os de la U es pleguin cap a fora. Aix\xc3\xad, la uni\xc3\xb3 \xc3\xa9s relativament estable per\xc3\xb2 f\xc3\xa0cil de desfer._NEWLINE_Una desgrapadora, o llevagrapes, \xc3\xa9s un simple dispositiu que permet desfer una subjecci\xc3\xb3 grapada afluixant la grapa de subjecci\xc3\xb3. Consisteix en un parell d'ungles met\xc3\xa0l\xc2\xb7liques articulades que deformen i tornen a obrir la grapa permetent la seva extracci\xc3\xb3."